钦定古今图书集成/方舆汇编/职方典/第1052卷 > 《游茭溪记》元·卢琦
## 钦定古今图书集成/方舆汇编/职方典/第1052卷 > 《游茭溪记》元·卢琦

惠之北乡。其泉石林麓之美，茭溪最胜。溪之上，两峰
对峙，苍翠可爱，崔嵬𫶇嵲，若相敌而不相让者。一水
出两峰间，或渊潫黝黑，莫测其底，浅仅没膝，莹彻净
幽，往来可数也。溪多石水，触之则滂湃有声。其最巨
者，离列水中，相距咫尺。水束而过，过则帖然，凡几屈
折，出而抵驿道之冲。宋治平中，桥之以渡，即所谓“永
济桥者。”水由桥下径注，有山横截其流，水复曲行疾
逝。自此以往，予亦未暇究所穷也。曩予来访亲旧，爱
溪之胜而屡游之，然信宿则去。至元己亥初夏，与莆
阳人方君同寓乌石精舍。溪出乌石之背，每日未晡，
主人辄相命出，出则之溪上，至则沿流上下以钓得
鱼以归，归则月出东山矣。故夕率一至，虽风雨亦往，
然犹以为未极其趣也。五月末澣，不雨不晹，主人与
客野服芒履，一僮持钓竿，一僮肩酒，杂以肴蔌，由永
济桥侧，披榛取道以达溪。主人把钓，立于翠蔓青树
之外，倦则与客列坐石上，命酒少酌，酌罢则钓。顷之
步且前，石愈奇，水愈清，地愈奥，意愈适，而鱼之嗜饵
者，亦数数获之。于是爽气凭凌，烦襟潇洒，虽屡酌不
醉也。已复得石楼数间，盘桓久之，溯此而上，计当犹
有隹处而日入矣。噫！主人生于斯，且将老于斯。余与
方皆客也，山色水光，不可夺而取，分而去也，虽欲常
赏，不可得已。